Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Referendum: il Friûl sbefât e tradît!
5 di Lui 2016: une brute storie di democrazie dineade
5 Lui 2016: une brute storie di democrazie dineade e je lade in sene in Consei regjonâl a Triest. Si veve di votâ su la amissibilitât di trê impuartants referendum regjonâi. Impuartants pal avignî storic, politic e aministratîf de nestre tiere. Il prin al rivuardave la modifiche de resinte riforme sanitarie, il secont al domandave la abolizion des Uti (Unions teritoriâls intercomunâls), il tierç, propositîf, al proponeve la division de Regjon in dôs provinciis autonomins (dal Friûl e di Triest) sul model di autonomie des Provinciis autonomis di Trent e Bolzan/Bozen in Sud Tirôl. Nuie di fâ, la assemblee, a maiorance (soredut dal partît democratic), e à ritignût che la int sul cont di chestis cuestions no podeve, no veve dirit, di pandi in maniere democratiche, la sô opinion. Al è pardabon di ce restâ scaturîts.
In rivuart o ripuartin la letare, cetant iluminant, dal sociolic professôr Bruno Tellia, publicade su la Vite Catoliche di miercus 13 di Lui. Al scrîf Tellia al diretôr dal setemanâl Roberto Pensa: “Cjâr Diretôr, un titul piês no si podeve sielzi par riferî de boçadure dai referendum su la sanitât, lis Uti e la autonomie dal Friûl e di Triest. Scrivi a caratars grandons, che “la politiche e à cidinât il popul”, al pues volê dî dome salvâ la Seracchiani e la sô maiorance di centri-çampe. Anulant lis grandis responsabilitâts inte gjeneriche “politiche”. E je vere che tal test sot vie, “Deo gratias”, si conte cemût che a son sucedûts i fats, ma Lui al insegne, di chel brâf gjornalist che al è, che a son i titui a orientâ lis notiziis, a trasmeti il messaç che si vûl veicolâ. A prionte de conferme de volontât di no disturbâ la Serracchiani, cjosse che dal rest in maniere regolâr e sucêt su la Vite Catoliche, nancje tal sot titul no si rive a capî cui che al à in fonts boçât i referendum.
Coretece informative e varès vût di fâ vignî fûr cun clarece e cence ecuivocs di sorte che e je stade la Serracchiani a no volê i referendum (di ce cjosse vevie pôre: di pierdi, cemût che e à fat intes ultimis votazions aministrativis, e di peiorâ cussì inmò di plui la so bielzà smavide imagjine?); che un pôcs dai conseîrs che a sostegnin la Serracchiani a vebin une straneose concezion de democrazie al è vêr, biel che chei altris a critichin in maniere feroç, in privât, la president ma, di sotans, in public no olsin a contradîle: mentri i cussì clamâts “catolics” a son simpri plui invisibii (par incidût, cuant vignaraie publicade la enesime justificazion dal conseîr Vittorino Boem?).
Si podaressin fâ altris notazions su cheste penose vicende, come sul indegn ricat dal assessôr ae Sanitât Telesca che secont jê cul referendum si varès metût a riscjio di paralisi i servizis sanitaris de Regjon. Intun guvier regjonâl seri dopo chestis afermazions e sarès stade slontanade dal incaric.
Ma no vuei fâle lungje, o rivi insom cuntune racomandazion ae president (la fasei a so timp ancje a Illy) nonostant ducj i tentatîfs dai mieçs di comunicazion “amîs” (in pratiche ducj) di mascarâ e di distuarzi i fats e di fâ a gare a cui che al è plui mol di suste e servizievul, il popul, chel che la Serracchiani e dispresee tant di dineai la pussibilitât di esprimisi su temis impuartants, al sa viodi, diferenziâ, valutâ. Al à ancje memorie: al moment dal vôt, ancje se al è inmò lontan, si indi visarà”.
Peraulis sacrisantis , come pieris, che nô no podìn che sotscrivi ad in plen. Lu vin za dite denant trat, ai 5 di Lui stât, in Consei regjonâl a Triest, e je stade scrite une cetant brute storie di democrazie dineade. Il Friûl al è stât sbefât e tradît, soredut dai conseîrs furlans, e magari cussì no chescj a son compuartaments che si van ripetint simpri plui dispès! Dal 1420 in ca, cui tire campanêi di cheste sorte no ’d è redezie!
Chei dai Comitâts a àn dite che no intindin molâ, massime il sindic di Rivignan-Teôr, Mario Anzil e il so grup di “DucjpalFriûl”. E no bisugne gran molâ. Chest nus da cûr e sperance che la bataie e va dilunc cun dute la sgrimie che e covente, e nô o sarìn simpri cun lui. Drecin la schene, mostrìnlis duris, din di viodi che il Friûl al merte il massim rispiet. Vonde ricats! Vonde bausiis! Vonde forescj a comandâ a cjase nestre! (tarvos)
Ladins dal Friûl pag.2 - Avost 2016
CRONICHIS DI CHENTI
Un ricognossiment meretât a bonsignôr ZuanCarli Menis
Chel al invide i sorestants a tornâ a lei, cun onestât inteletuâl, la nestre storie
Udin - “Il Friûl al è une vere Patrie, forsit piçule come teritori, ma antighe inte sô anime. Une Patrie che cualchi politic al cîr di fâ dismenteâ. I zovins a àn di jessi i erêts di cheste tradizion. Al è impuartant che il popul furlan nol pierdi la cussience de sô autonomie”. Bonsignôr ZuanCarli Menis, 89 agns di Buie, inte zornade che al à ricevude la onorificence de bande de Provincie di Udin pal impegn dât di viodi in 65 agns di predi e, soredut, inte tutele dai ben culturâi de nestre Patrie, al à fate une lezion di politiche, ai politics, par furlan, invidant zovins e sorestants a lei, e a rifleti, su la storie dal Patriarcjât di Aquilee cun sede a Udin e cun composizion politiche dute furlane.
Menis nol è un bonsignôr cualuncue, al è un docent, un storic cetant preparât, un archeolic, ma soredut un sclet om di Glesie che, cemût che al à vût mût di meti in rilêf il vescul, bonsignôr Mazzoccato, al à savût concuardâ il so jessi predi pal ben dal teritori e de sô storie. Lis sôs capacitâts a son stadis ricognossudis, lunis 11 di Lui (vee de fieste dai Sants Patrons dal Friûl Ermacure e Fortunât), de aministrazion provinciâl di Udin, che lu à onorât dantji une medaie incidude di Pieri Monassi, medaist di Buie. “Un grant om di culture de nestre diocesi. Un dai tancj oms di glesie che tal ’900 nus àn judât a no dismenteâ lis nestris lidrîs e i nestris valôrs, a no dismenteâ ce che al vûl dî jessi popul furlan cu la sô culture e lis sôs specificitâts”. Cussì il president de Provincie, Pieri Fontanin, al à ricuardât Menis, diretôr emerit dai Museus diocesans e des Galariis dal Tiepolo, che al ve cûr di refudâ la direzion dai Museus Vaticans par restâ al servizi dal Friûl, massime daspò la grande disgracie dal taramot dal 1976 che e veve parât a fruçons une buine part dal nestri patrimoni artistic, massime chel di espression popolâr.
Menis al à al so atîf circje tresinte publicazions come la “Storie dal Friûl”, un volum za jessût in 33 edizions plui dôs par inglês. Chest fat, al à displeât, al da di viodi che “i furlans o vuelin cognossi la lôr storie”. Une storie che e cjate lis sôs lidrîs inte “creazion dal Stât patriarcjâl che al puartà al massim svilup la identitât politiche de nestre tiere. I patriarcjis a jerin pe plui part forescj ma la composizion politiche dal Stât e jere dute furlane. Dal 1077 al 1420 i furlans a àn podût vivi come popul indipendent, 26 su 75 patriarcjis a forin oltri che maiorents religjôs ancje conts de nestre tiere. La Costituzion de Patrie dal Friûl buride fûr par cure dal patriarcje Marquart e fo valide ancje sot il domini di Vignesie. Al è impuartant – al à tornât a sotliniâ Menis – che il popul furlan di vuê nol pierdi la cussience de sô autonomie culturâl. Udin al è “la gnove Aquilee”, al à dite vint iniment il patriarcje Nicolau di Lussemburc, rivant po insom cuntune esortazion “Che al vivi il Friûl cun Udin come capitâl e il cjistiel come sede dal Patriarcje e dal guvier nazionâl”.
A Menis i plasarès che i zovins a fossin i erêts fedêi de Patrie furlane, invezit tal moment dulà che la Europe si fruçone sot il pes des sôs diviersis animis, nol semee propite che i sorestants a sedin disponût a tornâ a lei, cun onestât inteletuâl, la nestre storie. “Al dipent dai guviers che a son a cjâf – al à zontât – che a puedin decidi se fa tornâ a vivi o mancul chê esperience”. Sigûr che trê secui di autonomie non son une esperience di pôc cont ancje se in chê volte i piçui stâts a jerin une realtât e aduncje il Friûl vint un teritori avuâl, soredut a traviers la sô lenghe, al faseve part di un Stât che al podè vê un plen ricognossiment”.
Ordenât predi ai 8 di Lui dal 1951, Menis al à fat part de comission di Art sacre universâl de citât dal Vatican. Al direzût par vincj agns a dilunc il Centri regjonâl di catalogazion e restaur dai bens culturâi, metût sù tal 1971.. Fondât tal 1977 la Scuele regjonâl di conservazion e restaur dai bens culturâi. La Scuele insiemit al recupar di cuatri mil oparis di art des glesiis sdrumadis dal taramot, e fo la rispueste ae richieste di tutele dai bens culturâi che e rivave de int. “Al à inmaneât mostris di valôr deventadis po iniziativis de Regjon” al à ricuardat Josef Bergamini, contant de ativitât sientifiche di Menis che za tal Istât dal 1976 al organizà il centri di racolte des oparis di art inte ex glesie di San Francesc. “Al creà une fuarce di grande valence, dividint il Friûl par zonis assegnant a ognidune un coordenadôr dai grups di volontaris impegnâts a recuperâ lis oparis”. E intune cul vescul di chê volte, Fredo Battisti e il vescul di Viene, al rivâ a racuei i finanziaments che a coventavin par recuperâ e restaurâ lis diviersis oparis, po proponudis a la int in diviersis mostris. Menis al à une ment vivarose, e cussient, finide ae atenzion dal Vatican, ma il professôr al rispuindè “no graziis”, al sielzè, cemût che al ricuardat Bergamini, di “restâ in Friûl dulà che al screà cul arcivescul Fredo Battisti il rinovât Museu diocesan”.
Cheste storie di ZuanCarli Menis, nus fâs vignî iniment la storie parele di pre Josef Marchet, muart juste za fa cincuante agns, ancje lui predi, scritôr, storic, inteletuâl grant amant de nestre Patrie furlane, che al refudà onôrs e une cariere di alt livel ae Universitât Catoliche di Milan par amôr de sô tiere di nassince. Une lezion pai nestris politics furlans (cun in teste chei dal partît democratic) che di resint, ai 5 di Lui stât, a Triest a àn votât juste sul cont dai referendum, refudantju e sielzint cussì di lassâ che il Friûl e la sô identitât a vegnin parâts a fruçons. Lu àn fat di sotans. Lu àn fat par salvâ la lôr sclagne, o miei biade, poltrone che a tegnin scjaldade pai gjestî interès ordenaris. Plui in bas di cussì si mûr! Il Friûl al mûr! Onôr e favôr aduncje a bonsignôr ZuanCarli Menis, che nus da purpûr la sperance che magari dut nol è inmò pierdût! (renzo balzan)
Ladins dal Friûl pag.3 - Avost 2016
NOTIS DI STORIE EUROPEANE
I vincjecinc agns di indipendence de Slovenie
Ai 25 di Jugn dal 1991 la Republiche che e confine cul Friûl e à cuistât la sô libertât
Lubiane (Slo) – La Slovenie e à fiestezât i 25 agns de proprie indipendence, proclamade ai 25 di Jugn dal 1991, su la fonde di un plebissît che si jere davuelt sîs mês prime e dulà che il 95 par cent de popolazion si jere esprimût pe jessude de Republiche de Federazion Jugoslave.
“La proclamazion de indipendence e rapresente il plui grant risultât politic inte storie dal popul sloven, che cun chê decision si è unît a chês altris nazions europeanis, che bielzà a vivevin in pâs e in democrazie”, al à sostignût intune interviste publicade di resint dal bimensuâl “Dom” Alojz Peterle, che intai acjadiments di za fa vincjecinc agns al fo protagonist assolût co al jere president dal guvier sloven. Vuê al è europarlamentâr intes filis dal Partît popolâr european.
“Cu la indipendence – al à sotliniât inmò Peterle – o vin realizât il sium bramât dai nestris vons dilunc i secui. O sei feliç di apartignî ae gjenerazion che e à vût, capît e savût fâ propri un moment cetant favorevul de storie. Il gno guvier al à vût cûr di assumi il pês operatîf de indipendence. Intun an de sô istituzion o vin scugnût fa dut, de preparazion de difese ae adozion de monede, ae acuisizion dal consens internazionâl. O vin scugnût vinci ancje la vuere cuintri l’esercit jugoslâf. La storie dut câs nus à cjatâts pronts”.
Pôc daspò de proclamazion, la indipendence de Slovenie e je stade ricognossude e il Paîs al è jentrât inte comunitât internazionâl. Al è jentrât inte Nato e inte Union Europeane, al à adotât l’euro. Chescj grancj sucès, a àn puartât grancj vantaçs tal cjamp de economie, de imprenditorialitât, de sigurece e de colocazion su la sene mondiâl di cheste piçule republiche che e confine dilunc fûr cu la nestre Furlanie. (red.)
______________________________________________________________________________________________________________________________________________
Furlans e Slovens
Tal Istât dal 1991, cuant che il lâ al mancul de Republiche Federative di Jugoslavie al à puartât la Slovenie a cuistâ la indipendence, in Furlanie si à vude une pronte solidarietât e il massim sostegn par chel popul, a testemoneance dai rapuarts antigons che a lein slovens e furlans, che si rifasin inmò ai timps dal podê temporâl dai patriarcjis di Aquilee.
Secui e secui di contats tra i doi popui a àn compuartât plusôrs passaçs di valôrs culturâi intes lenghis, inte toponomastiche, intes usancis e esperiencis sociâls. Dal rest di furlans lâts a logâ tra i slovens, e di slovens vignûts a stabilîsi in Furlanie si à notizie oltri che in vieris testemoneancis di archivi, ancje inte tradizion e inte onomastiche. La presince di cognons come Cragnolino (o Cragnolini), Berghinz e Tominz, in Friûl, e Furlan tal teritori sloven, a son esemplis significants sun chest cont. Un di chescj câs al fo juste apont chel di Jacum Gaspari, pari dal innomenât pitôr popolâr sloven Maksimilijan (Maksim) Gaspari, che al jere nassût viers la metât dal secul diesim novesim (1800) a Salin di Paulâr, in Cjargne. Judât di un altri emigrant cjargnel, un ciert De Toni, il zovin Jacum al rivà a sistemâsi a Selscek daprûf Cerkica, dulà che al maridà la fie di un marcjadant di legnam.
Maksim, prin fi, nassût ai 26 di zenâr dal 1883, al scomençà a imparâ a piturâ inte buteghe di un artesan di Kamnik. Alì un apassionât di ogjets di art si inacuarzè de sô valence e lu judà a lâ a studiâ disen a Lubiane, di mût che al ves podût po daspò inscrivisi ae Academie di Viene.
Cu la ustinazion cjargnele de sô divignince Gaspari al rivà tal so fin e, purpûr tra dificoltâts e patint dispès ancje la fan al studià a Viene e plui tart a Munic di Bavarie. Tornât in patrie al logà denant trat a Kamnik e po in Carintie; nome daspò la vuere si stabilì a Lubiane come professôr di disen, gambiant plui indenant cheste incarghe cun chê di restauradôr alì dal Museu etnografic sloven. Culì al operà fintremai al 1948, an dulà che al le a ripôs. Al è muart a Lubiane tal 1973.
La ativitât dal Gaspari e fo marcade de sô adesion al circul artistic "Vesna", fondât a Viene intal 1903 di un grop di zovins artiscj slovens. Il lôr principi al jere "dal popul, pal popul". Come l’intîr grop al risintì dal inflùs dal secessionisim vienês e dal Segantini, pûr cjatant plui indenant une sô propie individualitât espressive.
La art di chest pitôr e jere verementri popolâr. Intai siei cuadris si cjatin riprodusûts e testemoneâts ûs, costums, personaçs e formis tipichis de vite dal popul. Vadè che traspire la anime plui sclete e plui vere de Slovenie. Ancje par chest tal mês di Fevrâr dal 1953, tant che segn di ricognossiment nazionâl pe sô nobil ativitât i vignì dât il "Premi Preserem".
Gaspari nol fevelà mai par furlan. So pari di fat al veve imparât il sloven, uniche lenghe doprade in famee. Dut câs di puem Maksim al ve ocasion di sintî plui voltis a fevelâ cheste lenghe, cuant che barbis e agnis a vignivin a faur visite la domenie. E il pari, che i veve prometût di puartâlu in Cjargne a visitâ il paîs di sô divignince, al murì denant di rivâ a mantignî chest so pegn.
Un altri esempli di cheste sorte al è chel dal poete Alojz Gradnik. Judiç e poete, juste apont, Gradnik al nassè a Medana tal 1882. Al fo un dai massims poetis slovens, di nivel espressîf dal sigûr european. La mari, Luzie Godeas, e jere une furlane di Marian. Al studià a Gurize e a Viene. Al esercità la sô profession tal Litorâl, in Istrie e a Lubiane. Espert jurist, al davuelzè incarghis impuartantis a Zagabrie e Belgrât. Al fo definît “il poete tra doi monts”. Al vivè la dualitât de proprie origjine come une pussibilitât di inricjiment spirituâl e culturâl. Al scomençà a poetâ tal 1916 e la sô veve no si esaurì mai. Al è muart a Lubiane tal 1967. (rb)
Ladins dal Friûl pag.4 – Avost 2016
D O C U M E N T S
Udin: une imigrazion simpri plui problematiche
Il segnâl pericolôs de rivolte inte caserme Cavarzerani
Mi an acusât di vê scrit une “brute pagjine di informazion”. Secont il coleghe Luigi Grimaldi o varès fintremai saborât peraulis di asse inventantmi une “inesistent rivolte di profugos” ae Cavarzerani. Ma jo chê buinore o jeri. E o ai viodût centenârs di personis inveî, berlâ, protestâ e menaçâ. Di front di lôr, al di ca dal puarton di jentrade, uns cincuante tra pulizais, carabinîrs, financîrs e vigjii urbans, tancj in asset anti-somosse. Grimaldi, dut câs, al lasse intindi che inte caserme nol è sucedût nuie di ecezionâl.
Un sempliç “probleme interni di rapuarts tra afghans e pakistans, che “a pratindevin” - chest lu scrîf lui – di no convivi plui. Nissune rivolte partant Dut normâl.
Ma se cussì al fos cemût si puedie spiegâ chel ecezionâl implei di fuarcis? Parcè la Cuesture ae decidût di fâ intervignî cincuante oms? Cualchidun leint l’iluminant coment di Grimaldi al varà pensât a une esagjerazion e, invezit, la stesse Crôs Rosse che e gjestìs la struture e à po ringraziât lis fuarcis dal ordin pal intervent pront e proporzionât cussì cemût che a an fat Regjon e Comun.
Jo la pensi come lôr: al è stât un intervent oportun e valit e – chel sì – proporzionât. Grimaldi invezit al judiche sproporzionâts cierts coments lassâts sui social di un pôcs di letôrs e ju à ancje iniment: “Tornait a vierzi i fors”, “Gâs par ducj”. Invezit di condanâ chescj coments (po cancelâts dal sît dal nestri gjornâl) al è persuadût che la brute pagjine di informazion dal sotscrit e vebi inviât une “sproporzionade reazion dai letôrs”.
Il pinsîr di Grimaldi al è stât ripuartât ancje inte home page de associazion “Carta di Roma”, associazion nassude par dâ la metude in vore al protocol deantologjic par une informazion corete sui temis de imigrazion, sotscrit dal Consei Nazionâl dal Ordin dai Gjornaliscj e de Federazion Nazionâl Stampe Italiane (fnst) e po da, Famiglia Cristiana. Cussì o ai scrit ae associazion “Carta di Roma” propri tal interès di chê corete informazion che e varès di tutelâ.
Parcè che o resti de idee che chê che o ai assistût lunis (lunis 4 di Lui n.d.r.) e sedi stade une rivolte documentade cun fotos e videos di tancj gjornaliscj presints. Il siôr Garzanti al definìs la rivolte “il rivoltâsi di plui individuis cuintri un ordin costituît”. E lunis “scuasit ducj chei che a àn domandât asîl di divignince pakistane si son tirâts adun e a àn protestât a fuart parcè che – seont lôr – i afghans a varessin un tratament diviers e miôr dal lôr. A àn domandât il slontanament dai ospits afghans coinvolzûts intes barufis di sabide, po a àn menaçât di lâ in place (passe 600 di lôr) se no si ves proviodût a trasferî i afghans (passe 100 di lôr)”. Cussì e scrîf la Crôs rosse tal stes comunicât vût iniment di Grimaldi. Sigûr, in chê zornade, no ’nd è stâts ferîts, ma mi domandi ce che al sarès sucedût cence l’intervent des fuarcis dal ordin che daspò dôs oris di “tratativis” a àn ripuartât la calme e fat trasferî i afghans. Ancje parcè che sabide di sere intant de “barufe” - e o ai iniment simpri la Crôs rosse – che e à discjadenât la manifestazion di lunis a son stâts ferîts trê migrants traspuartâts tal ospedâl dulà che a son stâts medeâts e dimetûts (doi cuntune setemane e un cun cinc dîs di prognosi).
Il sindacât di pulizie Consap cussì al à descrivût ce che al è sucedût: “Dôs volants a àn scugnût intervignî intune di chestis barufis fra cualchi centenâr di personis cun operadôrs cerclâts dai contindints, e dome graziis al intervent di altris unitâts operativis di Cc, Polizie locâl e Polizie Stradâl (par un totâl di 10 operadôrs... recuperâts in emergjence sul teritori de Provincie) a son rivâts a jessi dal cerclâmint”. Simpri il Consap daspò i fats di lunis al à descrit la Cavarzerani come “une bombe a orolojarie”. Simpri plui frecuentis a son in fats lis barufis fra lis etniis presintis dentri vie de struture: contrascj violents che a viodin coinvolzudis centenârs di personis”.
E daspò la “rivolte inesistent” il prefet Vittorio Zappalorto al à clamât adun il comitât provinciâl pal ordin e la sigurece e la zornade daspò il cuestôr Claudio Cracovia al à decidût une strete sui controi. Une altre esagjerazion?
Une idee di ce che al è sucedût si po rigjavâle ancje des fotografiis in zonte de pagjine publicade dal Messaggero Veneto e dal video vignût fûr sul sît. Ma par Grimaldi (e pe Cjarte di Rome e po par Famiglia Cristiana) al semee che nol sedi sucedût propite nuie. Ma inalore – mi domandi – parcè i volontaris de Crôs rosse àno domandât l’intervent de pulizie? Se la rivolte e jere inesistent e se si è, invezit, tratât di une ordenarie discussion o di une educade richieste parcè àno proviodût a trasferî in maniere direte i afghans intune altre caserme daspò vê segnalât il “probleme e otignût il vie libare de Prefeture? (probleme si lu puedial dî?)
E – cheste volte cence ironie – mi domandi ancje se chel che o judichi un tentatîf di sminuî i fats al sedi dome un esempli di cjatîf gjornalisim (magari fat sentâts denant di un computer limitantsi a comentâ un episodi riferît da une uniche font) o nol produsial, invezit, efiets negatîf ancje rispiet al fenomen de imigrazion che invezit si vorès tutelâ.
Une ultime considerazion: jo chê zornade o jeri. E cussì intes zornadis daspò. O ai fevelât cun diviers profugos e cul president de Crôs rosse, cuntun pôcs di volontaris. Lis trê pagjinis jessudis la zornade daspò a son il risultât di chel o ai viodût e des diviersis fonts che jo e i miei coleghis o vin vût mût di fevelâ, e di consultâ, cemût che o crôt just fâ e cemût che o fasìn in maniere abituâl al Messaggero Veneto, cuotidian che al à vude simpri une funzion di prin plan intes batais civîls che a àn diferenziât il Friûl (da Loris Fortuna a Beppino Englaro) e che par prin di almancul trê agns in ca al sta contant lis storiis di disperazion che a diferenziin il fenomen de imigrazion su la trate balcaniche. (cristian rigo – test tirât fûr dal “Messaggero Veneto” dai 11 di Lui 2016 e voltât par furlan par cure de redazion)
______________________________________________________________________________________________________________________________________________________________
In vuê inte caserme Cavarzerani di Udin a son logâts dibot 900 profugos, altris 230 a son logâts inte caserme Friuli. Ma in realtât i profugos a Udin a son cetancj di plui, e in cheste stagjon si ju cjate dispès che a loghin, cence nissun control, intai zardins e intai parcs publics. In sumis une situazion di grande preocupazion. (red.)
Ladins dal Friûl pag.5 – Avost 2016
JOSEF MARCHET: I GRANCJ OMS DAL FRIÛL
Antoni Belloni: nodâr e scritôr
Refudant il talian al scriveve par latin e par furlan
Intune letare al Cjapitul di Aquilee, Antoni Belloni si pandeve di “patre germano, latina matre natum”. In veretât al jere fi di un ciert Lukas che al divignive di Brixen, tal Tirôl di Misdì, po vignût a logâ a Udin; la mari e jere invezit di chenti, nobil de famee dai Belloni: al puartave aduncje il non de cjasade de mari. E par vie che tal 1549 al diseve di vê setante agns, al veve di jessi nassût tal 1478 o ’79. Di zovin, a Udin, al veve scomençât i studis sot la vuide di Zuanfrancesc Soverchio clamât il Filomuso e di Francesc Diana, publics maestris. Po al veve fate la scuele di nodâr, ma al veve di vê ancje imparât, in cualchi mût, il latin cemût che lu insegnavin i umaniscj, no cemût che lu insegnavin in maniere professionâl i nodârs. Come altris furlans studiâts dal so timp, nol volè mai fâ ûs dal toscan, che in chê volte al stave jessint dal stât di dialet par cuistâ la estension e l’ufici di lenghe leterarie. Cuant che nol podeve o nol crodeve convenient doprâ il latin, al doprave il furlan.
Ator dal 1500, intant che si jere metût a fâ il nodâr, si maridà cu la fie dal nodâr Antoni Peloso, che al jere insegnant di bielis letaris a S. Denêl e cancelîr di chê Comunitât. Al ve po nûf fîs: doi masclis e siet feminis.
Viers il 1503 il cardinâl Domeni Grimani, patriarcje di Aquilee, che daspò vê cuistade la possession de sede (1498) no si fasè plui viodi in Friûl, al invidà il Belloni a Rome come so segretari e lu tignì cun lui par uns dîs agns. In chel ambient al podè miorâ la sô culture classiche e si passionà purpûr al studi de antighitât. O savìn, in fats, che al scomençà a racuei epigrafis a Rome e che plui tart al scomençà a racueilis ancje a Aquilee, a Triest e in altris sîts. Viers il 1513 al tornà a Udin, restant al servizi dal cardinâl inte curie patriarcjâl, tant che cancelîr. In fats il Grimani, che al jere simpri assent de sede, al veve cjolt sù un altri segretari. Intant e jere stade inviade la vuere scomençade de Leghe di Cambrai e, tal Invier dal 1514, lis trupis dal imperadôr todesc a tornarin a cjapâ il Friûl. La int no si mostrà disponude a resisti cussì i venezians a spessearin a bandonâ lis nestris tieris: nome Jeroni di Seorgnan, sierât inte fuartece di Osôf, al refudà di rindisi. Il comun di Udin al mandà inalore il Belloni cun altris siet oratôrs tal cjamp imperiâl, ret Colorêt di Prât, a tratâ cui cjapitanis. E fo concuardade une rese a condizions resonevulis (13 di Fevrâr 1514) e la citât si salvà dal sac paiant une taie di cuatri mil ducâts.
Tal 1532 il Belloni al fo presin ae cunvigne tra Carli V e i delegâts venezians a Trent, dulà che si vevin di determinâ, juste i cjapitulâts di Worms, i confins tra i dominis di Cjase d’Austrie e la Republiche di Vignesie. In fats, par ordin dai Lutignints dal Senât venezian, al veve tirât fûr des cjartis di antîcs nodârs cierts elements utii a sostignî lis resons di Vignesie.
Antoni Belloni, om bonat, furnît di une varie e no profonde culture, al fo scritôr atîf intes plui diviersis espressions. Si disarès che il stes at materiâl dal scrivi i des sodisfazion e complasiment, co al doprave une scriture nete, curade, regolâr e la variave a plasê in tantis manieris diferentis, al pont che si fâs fadie a ricognossi che e sedi simpri chê stesse man. I siei scrits, lui vivint, a restarin inedits: indi publicà i plui interessants, a distance di doi secui, Luduì Antoni Muratori, a voltis cence nancje cognossi il non dal autôr. Dut câs la plui part si cjatin inmò in autograf o apograf alì di cualchi biblioteche, o pûr a son lâts pierdûts: e di chescj o savìn dome chel pôc che si indi rigjave des citazions di altris scritôrs.
Inte impussibilitât di stabilî la sucession cronologjiche des sôs oparis, o varessin di metilis adun secont il gjenar e l’argoment. Di contignût storic e locâl a jerin “Vite e gesta dei Patriarchi d’Aquileia” (De vitis et gestis Patriarcharum Aquilejnsium) cjapadis dentri dal Muratori tal XVI volum dai “Rerum Italicorum Scriptores” (a son lis biografiis dai patriarcjis aquileiês di S. Marc ai trê Grimans); “De Feudis olim per Patriarcham Aquilejensem concessis”, publicât anonim dal stes Muratori tal I volum des “Antiquitates Italicae Medii Avi”, contignint notiziis sui feuts, cjistiei, jurisdizions e ministeris dal principât furlan; i “Annales atri”, diari de vuere de Leghe di Cambrai, dal 1508 al 1513. Probabilmentri di chescj “Annales” e fo tirade fûr la curte croniche de Joibe grasse dal 1511 (De clade Turriana) che si cjate in almancul cuatri apografs alì de biblioteche civiche di Udin.
Par altri la figure morâl dal nestri nodâr e ven fûr, cetant miôr, des sôs letaris, che a son simpri cortesis, dispès gjubiâls e vivarosis, intun latin che, se no si pues definî otim par un umanist, al è simpri cetant miôr dal lengaç doprât dai nodârs intai lôr ats. In sumis un autôr cortês, ecuilibrât, par nuie puntiliôs ma che al è bon di esprimi il proposit di no doprâ mai il talian. Une posizion polemiche, cjolte sù purpûr di altris Furlans dal timp (Romolo Amaseo, Gerolamo Roraio e v.i.) inte controversie che in chê volte si dibateve a proposit de lenghe taliane. Lui, pal rest, nol veve nissun spirt combatîf di sorte, anzit, scherçant su la sô cjasade, al veve componût cheste detule: “Credit Bellonum scribam non vivere in armis;/ fallax nomen habet: bella cruenta fugit”. (Josef Marchet – test tirât fûr da “Il Friuli: uomini tempi”, ridot e voltât par furlan par cure de redazion)
Ladins dal Friûl pag.6 – Avost 2016
DAI FATS E DE CULTURE
DES TIERIS LADINI
Ricuardade la grande manifestazion dal Jouf dl Sela
Tal 1946 i Ladins si jerin cjatâts a protestâ pe lôr unitât dineade
Jouf dl Sela / Pas dal Sela (Bz) – Domenie 17 di Lui stât, organizade par cure de Union Generela di Ladins dla Dolomites e de Provincie Autonome di Bolzan/Bozen, si davuelte la fieste-manifestazion par memoreâ i fats di za fa setante agns, o sei dal 1946, cuant che scuasit trê mil ladins che a divignivin des valadis de Ladinie dolomitane si jerin cjatâts a protestâ e a domandâ di restâ unîts intune uniche realtât aministrative, vâl a dî chê de Provincie di Bolzan/Bozen. In fats il fassisim, daspò la fin de Vuere Grande dal 15/18, al veve dividût i ladins sparniçântju in trê provinciis: Badie e Gardene cun Bolzan, Fasse cun Trent e Anpezo parie cul Fodom cun Belun. La smire evident e jere chê di contrastâ la presince di une minorance todescje sul teritori cirint di cuistâ lis comunitâts ladinis ae cause taliane. Ma dut chest al lave cuintri la storie e cuintri la tradizion, co i ladins a son simpri stâts leâts ae vicendis dal Tirôl, par resons storichis, culturâls e economichis. Indicatîf al rivuart il lôr compuartament al timp des vueris napoleonichis, e la lôr tradizionâl fedeltât ae Cjase d’Austrie. Ma, cemût che si à vût iniment, Rome, sapontade des tesis dai glotolics nazionaliscj talians, e veve altris ideis, e l’ûs dai ladins par inviâ une politiche di snazionalizazion (vuê si dîs di pulizie etniche) dai todescs dal Sud Tirôl e semeave puartâ bogns argoments aes sôs presumudis resons.
Domenie 17 di Lui si son cussì tornâts a dâ adun in tancj, co inmò in dì di vuê i ladins des Dolomitis a restin dividûts, dal pont di viste aministratîf, in trê Provinciis (Bolzan, Trent e Belun) e dôs Regjons (Trentin-Sud Tirôl e Venit), cun disavualitâts evidentis par chel che al inten la aplicazion des leçs di tutele de minorance, che vuê e je plui tutelade in Provincie di Bolzan e une vore mancul in chê di Belun.
La manifestazion e je stade vierte des sfiladis des bandis e dai grops musicâi des cinc valadis, che po si son metûts adun ator la piçule capele dl Jouf dl Sela. Aes 10.30 al è stât screât il gnûf monument fat sù a Ciavazes. Aes 11 e je stade impen funzionade la messe par ladin inte capele dl Jouf dl Sela, cul compagnament dal grop musicâl di Sëlva. Finide la messe ducj i complès musicâi, intune, a àn sunât “l’Imni Ladin “. Daûr a son stâts fats, de bande dai sorestants, i discors istituzionâi di memoreament. Discors che, dut câs, si stan ripetint un an daûr chel altri cence che si viodi une soluzion, une trate che e puarti finalmentri ae union dai ladins dolomitans. Al ven fintremai di pensâ che a masse di lôr lis cjossis a vadin ben cussì come che a son vuê e chel nol sedi il câs di lâ sfuarçâ masse lis robis. In efiets i ladins in chescj timps a stan traviersant dai moments delicâts, di trasformazion, di dificoltât a confermâ e a infuartî la lôr identitât. La situazion economiche presint sul teritori, e à zuiât, e e sta zuiant, une part di fonde. Par dîle sclete si podarès afermâ: “O sin plui siôrs e mancul ladins”. Vadì che al è il presit che voie o no voie bisugne paiâ al benstâ.
Ma chescj resonaments a son pericolôs, e no si sa dulà che a puedin puartâ. Par esempli o vin la sensazion cheste situazion e stedi vint des ricjadudis dal pont di viste culturâl. La realtât culturâl ladine di chescj timps, al di là des ativitâts istituzionâls (mostris, cunvignis events dispès leâts ae ativitât sportive) no mostre grant vivôr. A mancje sgrimie, creativitât, voie di vierzi stradis gnovis, voie di metisi in discussion. Si vîf di glorie e si torne dispès a proponi cjossis vieris. Al è dibant cjantâ lis solitinis litaniis, lâ in prucission une volte ad an al Jouf dl Sela, la union dai ladins si la fâs, prin di dut, a traviers la culture. Culture gnove, diviers, di provocazion. Il mont al è daûr a ribaltâsi e sierâsi tal propri cjantonut a difindi renditis di posizion nol zove a nuie.
Intun mont aromai bestiâl, radicalizât in maniere violente, sbranât dai conflits economics e religjôs, al è rivât il moment di sielzi. Di stabilî se la Europe e po vê inmò une funzion di vuide. Se si po, partint dal rispiet des minorancis, creâ des alternativis di contrast vêr, par dâ a ducj justizie, rispiet. Nus spietin agns intrigôs, ma no vin di vê pôre. Determinazion e gnovis tratis di culture a puedin judânus a vinci. E di nô Ladins al podarès divignî pardabon un fondamentâl e ferbint esempli di “resistence culturâl”. (edelweiß)
Delegazion di Slovens in visite in Sud Tirôl
Bolzan/Bozen – Di resint une delegazion di Slovens de nestre regjon e je stade in visite ae aministrazion de Provincie autonome dal Sud Tirôl. Smire dal incuintri al jere l’infuarciment dai rapuarts tra minorancis, colegât al confront sui temis de tutele linguistiche e dal paisaç, oltri che al svilup economic, turistic e sociâl. Aspiets di fonde pe vite di une minorance, che dispès e je logade in zonis di mont dulà che la vite no je simpri sempliç. Naturalmentri il Sud Tirôl sot chest aspiet al po sei considerât un pont di riferiment, co bielzà di agns in ca al à inviadis politichis di cheste sorte a jutori e di sostegn pes sôs minorancis, o sei chê todescje e chê ladine.
De delegazion dai Slovens che e à incuintrât il president de Provincie di Bozen, Arno Kompatscher, a fasevin part Walter Bandelj, Julijan Cavdek, Ivo Corva, Franca Padoan e Luciano Lister pe Sso e Marino Maric, Dorina Kresevic, Dusan Udovic, Boris Mihalic e Martin Lissiach pe Skgz.
Ladins dal Friûl pag.7 - Avost 2016
INTAI PRÂTS DE CULTURE FURLANE
2016: un an dedicât a pari David Maria Turoldo
Predicjadôr, oratôr, sagjist e poete di grant valôr
Coder di Sedean - 2016: un an dedicât a pari David Maria Turoldo. Turoldo, predi, predicjadôr, oratôr sagjist e poete al è nassût juste apont a Coder di Sedean ai 22 di Novembar dal 1916, juste za fa cent agns, e cheste e je stade la ocasion par organizâ, dilunc chest 2016, dute une rieste di manifestazions par memoreâlu cemût che juste apont al merte.
Cualchi note biografiche nus zove par une cjapade di cussience imediade di chest straordenari personaç. Di chest inteletuâl furlan di dimension europeane. Cemût che si à vût iniment al è nassût a Coder ai 22 di Novembar dal 1916 in plene vuere grande, novesim di dîs fîs. La sô prime formazion e je inte cjase dal Ordin dai Servi di Marie, tal convent di Isule Vicentine. Completâts i studis teologjics tra Vicence e Vignesie, ai 19 di Avost dal 1940 al è ordenât presbiteri e mandât tal convent di Sante Marie dai Servi in San Carli a Milan. Tal 1942 si iscrîf a Filosofie, ma intant i acjadiments talians si stan fasint simpri plui intrigôs. Cul 8 di Setembar dal 1943 si impegne inte Resistence a Milan colaborant ae redazion dal gjornâl clandestin “L’uomo”. Il titul di chest sfuei al è emblematic pal riferiment passionât e costant che al segnarà la sô testemoneance civîl e religjose a partî dal om. “Di chê volte mi soi persuadût che il cristian o al è un resistent o nol è un cristian”, al à in fats scrit.
Tal prin daspò vuere al è a Milan tal convent dai Servi di Sante Marie al Corso e tal Novembar dal 1946 si lauree ae Catoliche cuntune tesi titulade “La fatica della ragione – Contributo per un’ontologia dell’uomo”. Al cjape part in maniere ative aes ativitâts de Corsia dei servi, une associazion nassude de Resistence e vierte al confront e al dialic. Al scomençà predicjâ la domenie, e lu fasarà par agns a dilunc, tal Domo di Milan, oltri a dâ il so sostegn fondamentâl a Nomadelfia, “piçule citât cu la fraternitât come sengule leç”, fondade a Fossoli da don Zeno Saltini.
Tra il 1947 e il 1952 al cuiste innomine in Italie: tal 1947 al vinç il premi leterari “Sant Vincent” cul volum “Io non ho mani” e tal 1591 Garzanti i publiche il volum “La terra non sarà distrutta”, un test dedicât ae sperance di fuart rilêf. Tal 1952 la golaine Specchio di Mondadori lu met dentri, cul sostegn di Ungaretti, tal libri di lirichis “Udii una voce” e inte “Antologjie religjose taliane” publicade dal editôr Vallecchi.
Incomprensions e dificoltâts cui siei sorestants lu slontanarin di Milan dal 1953 al 1955, mandantlu a Innsbruck, in Austrie, dulà che al varà la pussibilitât di fâ gnovis e impuartantis esperiencis. Tal 1955 al scomence la esperience di Florence intun timp dabon origjinâl par chê citât pe presince e la azion di oms di avanguardie. Une stagjon feconde, ma inmò cun dificoltât di rapuarts cu la sorestanzie de glesie locâl. Tal 1961 al presente a San Miniato il test “La passione di San Lorenzo” cu lis istancis religjosis e sociâls de esperience di Milan e di Florence.
Tal Atom dal 1961 al è tal convent di Sante Marie des Graziis (Madone di Gracie) di Udin, di dulà che al prudele la citât cun iniziativis di culture e di caritât cun grande indurance. Cetancj si impensin inmò de “messe de caritât” e dal cineforum, il prin a Udin. Tal 1962 al realize il film ambientât in Friûl “Gli ultimi”. Tra il 1955 e il 1964 al continue la sô ativitât poetiche e sagjistiche e al scomence a comentâ par television il Vanzeli.
Cul 1964, in omaç a pape Zuan XXIII, al va a logâ inte badie dismetude di Sant Egjidi, a Fontanella dongje Sotto il Monte, paîs dal pape, dulà che al realize la Cjase Emmaus, un Centri di studis ecumenics e la riviste Servitium. Al è par Turoldo un timp di grant impegn al servizi de liturgjie, cu la traduzion dai Salms e la composizion di cetancj Imnis. Tal 1968 i cjatin un cancar al pancreas che al segnarà in maniere definitive la trate de sô vite. Al compon lis lirichis plui intensis: “Canti ultimi” e “Qohelet”. Ai 6 di Fevrâr dal 1992 al mûr a Milan e al ven soterât a Fontanella.
O podìn domandâsi vuê, ce prospetivis che si vierzin sul cont de testemoneance di David Maria Turoldo. E reste e je vere che la rivelazion ultime e definitive di un Diu che al è om, Jesus di Nazaret, “che al à contât Diu cu la vite sclete, umane, fate di ats, compuartaments, sintiments umans” (Enzo Bianchi). I dramis de vuere, la lôr grande crudeltât, a vevin convint pari David che l’umanisim ocidentâl, ancje chel de reson al jere dome une sblefe. Forsit ancje par nô al è necessari proponi indicazions par un umanisim alternatîf. Al reste vêr che tal Cristianisim nuie nol po contradî la trate de umanizazion dal om, la fede vere e je al servizi di cheste umanizazion.
Si propon cussì une domande e un progjet: i cristians, aromai minorance, puedino convivi e aurî cun fuarce a chei altris umanisims? Dutun in chel: si puedial pensâ che la fede cristiane, che e possêt une valence universâl, e puedi zovâ ae espression intes diviersis culturis di une pluralitât di umanisims vint come riferiment la sapience, grande, dal Vanzeli? (von zercläre)
______________________________________________________________________________________________________________________________________________________________
Recuperade, e tornade, une part dal tesaur di San Pieri
San Pieri di Zui – Al è sucedût un fat straordenari. Un pocjis tra lis plui innomenadis oparis robadis inte nestre diocesi, inte Plêf di San Pieri di Zui tal 1981, a son stadis cjatadis. Lis an in fats recuperadis resint i carabinîrs di Torin intant di une operazion di contrast aes robariis des oparis di art.
Cinc di chestis statuis dal altâr maiôr, opare di Domeni di Tumieç, a son stadis cussì consegnadis ai 6 di Lui stât al vescul, bonsignôr Dree Bruno Mazzocato, e al prevost di Zui, bonsignôr Giordano Cracina. La ocasion e je stade la scree de gnove sede dai carabinîrs realizade a Udin, in viâl XXIII di Març, che e cjaparà dentri juste apont i reparts dal Nas, dal Noe e de Tutele dal patrimoni culturâl. A chest impuart event al è stât presint il ministri dai Bens e des Ativitâts culturâls, Dario Franceschini. Grande sodisfazion al à pandude il sindic di Zui, Batiste Molinari, cu la sperance che naturalmentri lis statuis a tornin in curt sul altâr de Plêf. (red.)
Ladins dal Friûl pag.8 - Avost 2016
SCRITÔRS E LIBRIS IN MARILENGHE
Toniuti Spagnol : “Vui di rosada”
Un libri in ricuart di Pier Paolo Pasolini
Inte volontât dal autôr lis lirichis racoltis in chest libri (“Vui di rosada – In recuart di Pier Paolo Pasolini” - pagjinis 157 edizions Societât Filologjiche Furlane - Pasian di Prât 2015) a vuelin prin di dut jessi un omaç ae figure di Pier Paolo Pasolini che, oltri a jessi stât maestri di culture e di vite di Toniuti Spagnol, lu à ancje inviât a esprimi i siei sintiments cun alt e curât lengaç inte poesie.
Lis lirichis racoltis in chest volum, part in lenghe furlane, part par talian, a son dutis creis e a testemoniin la trate poetiche di Toniuti, svilupantsi tal arc di uns setante agns. Al jere in fats il lontan 1945 cuant che Toniuti, che al veve a pene cutuardis agns, al jentrà a fâ part di chel cenacul leterari origjinâl e unic pai timps cetant dificii dulà che al nassè e pes rivoluzionariis novitâts linguistichis sperimentadis, che a van sot il non di “Academiuta di lenga furlana”.
Toniuti al fo un zovin poete, ma ancje lui come tancj furlans che a àn patît la miserie, al scugnì bandonâ la sô tiere e sperimentâ la dure realtât de emigrazion. Ma ancje se il lavôr lu puartà lontan, nol dismenteà mai il ricuart de sô “Furlania” che inmò vuê e rapresente par lui un “Eden feliç” che al riclame ae memorie i dolçs timps zovanîi passâts tra la serene e apaiant nature de campagne dai contors di Cjasarsa. Chest cjant dedicât aes bielecis de nature lu si vualme ancje intes sôs ultimis lirichis, cuant che al cjante altris lûcs, altre int di altris realtâts. La tra lis vissaris segretis dal so spirt si respire une mai disfantade nostalgjie pe sô tiere.
Vui di rosada: “I mi sint pierdut / tal timp antic / tal vert sclarît / da la rosada nova / ti pensi zovinuta / chì cun me / ta chesta serada / / in ta un vei / duta inglussada / i ti fissi i vui lusins / coma gotis di rosada / cual eisa il to distin? / Ti mi vuardis sconsolada / cual eisa il to dolour? / Ti sint sempri pì vissin / e dai me vui lusins / e mi ven four / sidina sensa savei / na gota di rosada.”
“I ài apena cutuardis ains, e seben q’a par di no, tal çaf i ài mil penseirs. Il pì gros par me al è qel di vuardà, par fa in maniera di lavorà mancul q’i pos in tal çamp”. E je cheste la jentrade di une conte par furlan di za fa cualchi an di Toniuti Spagnol, titulade “Jo i soi un contadinut mus”, cjapade dentri intune publicazion curade di Sergio Clarotto, che nus rimande ae fondamentâl lezion de Academiuta di Lenga Furlana che il zovin Pier Paolo Pasolini al fâs ai zovins “sotans” che a animin il borc di Versuta intai dificii agns de seconde vuere grande: “A Versuta e jere la int plui ospitâl, la sô bontât che no podeve sei scandaiade, lontane e vicine come la lûs di une stele. I zovins a vevin une bielece uniche e antighe. Dopo i lûcs dal palût che a confinavin cun Cjasarsa, i terens di Versuta a jerin un mantîl di prâts, vignâi, morârs che a finivin intes tieris glereosis dal Taiament”. Al è chest il mont incjantât che Pasolini al prudele intai zovins arlêfs de Academiuta par seondâju a fâ propriis lis capacitâts espressis dal furlan, lenghe fevelade di cui che, par altri, i je discognossude la grande pussibilitât poetiche.
Toniuti Spagnol, cul fradi plui zovin Dante, al è un protagonist di chê mai dismenteade esperience di vite e di culture e inmò vuê – a setante agns di distance dal at di fondazion de Academiuta – nus propon cheste preseose testemoneance di un amôr restât scuindût intes brumis de campagne di Cjasarsa, che e torne a mostrâsi, cui siei aspiets dibot magjics, cun passion simpri avuâl.
In fonts, Pasolini lu ritignive un dai siei arlêfs plui valits e Toniuti nol à mai dismenteât il so maestri: “Cui che al torne intes zonis dal Friûl dulà che Pier Paolo Pasolini al à vivût intai ultins agns Cuarante e dulà che cumò al è soterât, si rint cont che lis personis che lu àn cognossût lu ricuardin dutis, cence ecezion, cuntun afiet grant e cetante stime. Lu considerin come cualchidun di cjase, che ju à amâts, ju à judâts a riscuvierzi la proprie dignitât, a traviers la riscuvierte de culture de lôr tiere, chê vere, leade aes lidrîs vivis de lôr lenghe.”
Recuart da la me vita: “Il greif nul / al si piert tal seil / in ta l’aria fres’cia / ch’a puarta l’odour / dai ciamps e dai moraras / indulà ch’i vagabondei / dopo sena / cun duta la me pas pal sentei / da la me vita / cu la luna plena / ch’a mi lus / eincia il cour / duta la sera / cuant ch’i ti disevi / il me amour.”
Cheste lezion, vive e presint, e ispire lis liriche racoltis in chest libri. La conte finâl, che mus ven presentade, e torne a ingropâ i fii de memorie des zornadis di Versuta, rivant ai agns de maturitât cu lis lirichis dedicadis ae femine, cjamadis di riflessions suntune vite vivude cun passion, ma simpri ispirade dai insegnaments dal maestri Pasolini.
_____________________________________________________________________________________________________________________________________________-
La schede: T. Spagnol, Vui di rosada – In recuart di Pier Paolo Pasolini (par cure di Sergio Clarotto), Ed. Societât Filologjiche Furlane, Pasian di Prât 2015, pp. 157 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R. 24/2006 – art.26
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kab_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn